దాద్రా నగరు హవేలీ
దాద్రా మరియు నగరు హవేలీ (Dadra & Nagar Haveli) పశ్చిమ భారత దేశములోని ఒక కేంద్ర పాలిత ప్రాంతము. దీని మొత్తం వైశాల్యం 491 చ.కి.మీ. నగర్-హవేలీ అనేది మహారాష్ట్ర మరియు గుజరాత్ సరిహద్దులో ఒదిగి ఉన్న ఒక చిన్న ప్రాంతము. నగరుహవేలీకి కొన్ని కిలోమీటర్లు ఉత్తరాన గుజరాత్ రాష్ట్రం భూభాగం మధ్యలో దాద్రా అనే ప్రాంతమున్నది.ఈ కేంద్ర పాలిత ప్రాంతము రాజధాని సిల్వాస్సా. 1779 నుండి 1954లో భారత దేశము స్వాధీనము చేసుకునే వరకు ఇది పోర్చుగీస్ కాలనీగా ఉంది. 1961లో ఇది కేంద్ర పాలిత ప్రాంతము అయినది. గుజరాతీ ఈ ప్రాంతము యొక్క ముఖ్య భాష.పారిశ్రామిక ఉత్పత్తులు ఇక్కడ ఆర్థిక వ్యవస్థకు ప్రధానమైన వనరులు. ఎక్సైజు సుంకము లేదు. అన్ని కేంద్ర పాలిత ప్రాంతాలలాగానే లెఫ్టినెంట్ గవర్నరు ఇక్కడ ప్రధాన ప్రభుత్వోద్యోగి. 
ఇంగ్లీషువారితోను, మొగలు చక్రవర్తులతోను తమకున్న వైరం, తరచు జరగే తగవుల కారణంగా మరాఠా పేష్వాలు వ్యూహాత్మకంగా పోర్చుగీసువారితో స్నేహం చేయాలనుకున్నారు. 1779 డిసెంబరు 17న ఒక ఒప్పందం కుదిరింది. ఆ ప్రకారం ఈ ప్రాంతం (దాద్రా, నగరు హవేలి) లోని 72 గ్రామాల పరగణాల్లో 1200 రూపాయలు శిస్తు ఆదాయాన్ని వసూలు చేసుకునే అధికారం పోర్చుగీసువారికి అప్పజెప్పడమైనది. అంతకు ముందు 'సంతన' అనే యుద్ధనౌకను పోర్చుగీసువారినుండి మరాఠాలు వశం చేసుకొన్నారు. అందుకు పరిహారం కూడా ఈ శిస్తు వసూలు ఒప్పందానికి ఒక కారణం.
తూర్పు సిక్కిం
భారతదేశ రాష్ట్రాలాలో ఒకటైన సిక్కిం రాష్ట్రంలోని 4 జిల్లాలలో " తూర్పు సిక్కిం " ఒకటి. భౌగోళికంగా తూర్పు సిక్కిం జిల్లా సిక్కిం రాష్ట్రంలోని ఆగ్నేయభూభాగంలో ఉంది. జిల్లా కేంద్రం మరియు సిక్కిం రాష్ట్ర రాజధాని గాంగ్టక్. రాష్ట్ర నిర్వహణా కార్యక్రమాలకు గాంగ్టక్. డిస్ట్రిక్ కలెక్టర్ జిల్లా నిర్వహణా బాధ్యతను వహిస్తాడు. అలాగే మేజర్ జనరల్ మిలటరీ బాధ్యతను వహిస్తాడు. 2011 గణాంకాలను అనుసరించి సిక్కిం రాష్ట్రంలోని 4 జిల్లాలలో తూర్పుసిక్కిం జిల్లాలో జనసాంద్రత అధికంగా ఉంటుంది.
తూర్పు సిక్కిం భూభాగం అత్యధిక కాలం సిక్కిం రాజ్యంలో భాగంగా ఉంది. 19వ శతాబ్దంలో ఈ ప్రాంతం భూటాన్ ఆధీనంలో ఉండేది. ఆంగ్లో భూటన్ యుద్ధం తరువాత ఈ భూభాగం బ్రిటిష్ సైన్యాల ఆధీనంలోకి వచ్చింది. 1947 స్వాతంత్ర్య సమరం తరువాత ఈ భూభాగం భారతదేశ రక్షణలో ఉన్న సిక్కిం రాజ్యంలో భాగంగా మారింది. 1962లో జరిగిన చైనా-భారత యుద్ధం సిక్కిం సాక్ష్యంగా నిలిచింది. 1975లో సిక్కిం భారతదేశంలో భాగంగా అలాగే 22 వ రాష్ట్రంగా అయింది.